Verdagtes vas oor trop gesteelde skape | Maroela Media
Die verdagtes is met 27 merino-skape betrap, nadat 100 skape van 'n plaas in Ficksburg gesteel is (Foto: Verskaf)
Drie vermeende veediewe wat glo 'n trop skape gesteel het, is Sondag in Ventersburg in die Vrystaat aangekeer. Die skape is sowat R67 500 werd en is op 'n plaas in die Ficksburg-omgewing gesteel.
Brig. Motantsi Makhele, woordvoerder van die polisie, sê die polisie het omstreeks 09:20 die drie verdagtes in 'n wit Toyota-bakkie met 'n sleepwaentjie by die Total-vulstasie op die dorp voorgekeer. Die bakkie het 'n GP-nommerplaat gehad.
"Daar was altesaam sewe vleismerino-skape in die bakkie en 20 op die sleepwa gelaai," sê Makhele.
Makhele sê die verdagtes het kwansuis 'n sertifikaat om die skape te vervoer by hulle gehad, maar inligting op dié sertifikaat was onvolledig. Die polisie het onraad vermoed en die verdagtes na die polisiestasie geneem vir ondervraging.
"Volgens 'n voorlopige ondersoek was die sertifikaat wel vervals. Die drie verdagtes, onderskeidelik 35, 39 en 43 jaar oud, is in hegtenis geneem en staan tereg op aanklagte van veediefstal. Die bakkie, sleepwaentjie en skape is gekonfiskeer."
Die saak is aan die Ventersburg-polisie se veediefstal-eenheid oorhandig vir verdere ondersoek.
Die saak is aan sers. Mojalefa Mota toegewys, wat vasgestel het dat die skape op 'n plaas in die Ficksburg-omgewing gesteel is.
"Volgens die boer is 100 van die skape op sy plaas gesteel. Hy het dus net 27 van dié skape teruggekry."
Enige iemand met inligting rakende die oorblywende gesteelde skape kan sers. Mota by 078 044 7011 kontak of die Stop Misdaadnommer by 08600 10111 skakel.